དེ་ནས་ཆོས་རྒྱལ་ཡེ་ཤེས་འོད་ཀྱིས་གཙུག་ལག་ཁང་དགེ་འདུན་གྱི་སྡེ་དང་བཅས་པ་ཞིག་འཛུགས་པར་དགོངས་ཏེ་གཎྜི་ནམ་མཁར་འཕངས་ནས་བདག་གི་གདུལ་བྱ་འདུ་སར་བབས་ཤིག་ཅེས་སྨོན་ལམ་ཤུགས་དྲག་པོ་མཛད་པས།ནམ་མཁར་མཐོན་པོར་ལྡིང་ཞིང་ས་ཕྱོགས་དེར་བབས་པའི་གནས་དེ་ཉིད་དུ་གདོང་ངན་ཞེས་པ་མེ་ཕོ་སྤྲེལ་སྤྱི་ལོ་ལོར་གཙུག་ལག་ཁང་བཞེངས་པས་མཐོ་ལྡིང་ཞེས་གྲགས།གཙུག་ལག་ཁང་རྟེན་བརྟེན་པ་དགེ་འདུན་གྱི་སྡེ་དང་བཅས་པ་ལོ་ཆེན་རིན་ཆེན་བཟང་པོ་ལ་ཕུལ།ལོ་ཆེན་གྱིས་གཙུག་ལག་ཁང་དེའི་ནང་གི་ལྡེབས་རིས་སུ་མདོ་རྒྱུད་ལ་བྱང་ཆུབ་པའི་འདུལ་བ་འཛིན་པ་དག་གིས་རྒྱུད་སྡེ་ནས་བཤད་པའི་དཀྱིལ་འཁོར་སོ་སོའི་ཐིག་མ་འཕྱུགས་པ་བཏབ་པ་ལ་པིར་ཐོག་དབང་པོ་དག་གིས་ཚོན་ཇི་བཞིན་འདེབས་པའི་རྒྱུད་སྡེ་བཞིའི་ལྷ་ཚོགས་ཀྱི་དཀྱིལ་འཁོར་དཔེར་འོས་པ་ཤིན་ཏུ་མང་པོ་བཞེངས་ནས་དེར་གཏན་ཆགས་པར་བཞུགས།མདོ་སྔགས་ཀྱི་འཆད་ཉན་སྤེལ་བ་སོགས་བསྟན་པའི་བྱ་བ་རླབས་པོ་ཆེས་དུས་འདའ་བ་མཛད།